section_heading: Arheološko nalazište Zašat
paragraph_text: Na brijegu Zašat iznad Krapinskih Toplica, odnosno kod crkve Sv. Marije Magdalene su tijekom radova na obnovi objekta koji su se provodili 90-ih godina 20. stoljeća otkriveni ostaci prapovijesnog naselja. Radilo se o podnici nadzemnog objekta građenog od drvene građe, šiblja i glinenog premaza, a osim ostataka arhitekture, pronađeni su i pokretni arheološki nalazi, kao što su to fragmenti keramičkog posuđa, komadi kućnog lijepa, keramički pršljenovi te utezi za tkalački stan. Prapovijesno naselje nalazilo se na vrhu te na južnim i zapadnim vršnim padinama brežuljka, a dodatno je bilo zaštićeno i zemljanim bedemom. Sa sjeverne strane naselje je bilo prirodno zaštićeno strmim padinama brežuljka. Lokalitet se na temelju pronađenih nalaza preliminarno datira u kasno brončano doba, tj. u mlađu fazu kulture polja sa žarama, što bi u kronološkom smislu odgovaralo vremenu između 1000. i 800. g. pr. Kr. Zbog intenzivne građevinske aktivnosti vezane uz gradnju i obnove kapele Sv. Marije Magdalene te mauzoleja Jakoba Badla, kao i zbog gradnje klijeti i vikendica te obrade zemlje za potrebe vinograda, pretpostavlja se da je prapovijesno naselje dosta oštećeno.